ཁྲི་གཙུག་ལྡེ་བཙན་རལ་པ་ཅན་

ཁྲི་གཙུག་ལྡེ་བཙན་རལ་པ་ཅན་	ཁོང་ནི་བོད་ལུགས་ཆུ་ཕོ་རྟ་ལོ་སྟེ་སྤྱི་ལོ 802 ལོར་ཡབ་རྒྱལ་པོ་ཁྲི་ལྡེ་སྲོང་བཙན་སད་ན་ལེགས་མཇིང་ཡོན་དང་། ཡུམ་འབྲོ་བཟའ་ཁྲི་མོ་ལེགས་གཉིས་ཀྱི་སྲས་སུ་སྐུ་འཁྲུངས། བོད་ལུགས་ལྕགས་མོ་བྱ་ལོ་སྟེ་སྤྱི་ལོ 841 ལོར་བློན་པོ་དབའས་རྒྱལ་ཏོ་རེ་སྟག་རྣ་ཅན་སོགས་ཀྱིས་བཀྲོངས། ཁོང་དགུང་ལོ་བཅུ་གསུམ་པ་བོད་ལུགས་ཤིང་མོ་ལུག་ལོ་སྟེ་སྤྱི་ལོ 815 ལོར་མི་འཇིགས་གདོང་ལྔའི་ཁྲི་ལ་བཞུགས་ནས་ལོ་ངོ་ཉེར་བདུན་གྱི་རིང་དུ་རྒྱལ་སྲིད་བསྐྱངས། བན་དེ་ཆེན་པོ་བྲན་ཀ་དཔལ་གྱི་ཡོན་ཏན་གྱིས་བློན་པོའི་གཙོ་བོ་མཛད་ཅིང་། ཅོག་རོ་བཟའ་དཔལ་གྱི་ངང་ཚུལ་མ་དང་། མཆིམས་བཟའ་ཁྱུང་དཀར་མ། སྣ་ནམ་བཟའ་ཨ་རྗེ་ཕོ་ལེགས། ཚེ་སྤོང་བཟའ་ལྷུན་གྱི་བུ་མོ། ལྷ་ལུང་བཟའ་མེ་ཏོག་མ་བཅས་བཙུན་མོ་ལྔ་ཙམ་ཁབ་ཏུ་བཞེས་ཀྱང་རིགས་སྲས་ནི་མ་འཁྲུངས་བར་གྲགས། ཁོང་གིས་ཐོག་མར་ཆབ་སྲིད་ཀྱི་མཐའ་བཀྱེད་ཀྱང་བོད་ལུགས་ཆུ་མོ་ཡོས་ལོ་སྟེ་སྤྱི་ལོ 823 ལོར་ཐང་བོད་མཇལ་དུམ་མཛད་ནས《དབོན་ཞང་དབུ་སྙུང་རྡོ་རིང》བཞེངས་པ་དང་། བོད་ཡུལ་གྱི་སངས་རྒྱས་བསྟན་པ་ལ་བཀུར་སྟི་དང་རིམ་གྲོ་ཚད་ལས་བརྒལ་བ་མཛད་ཅིང་། འུ་ཤང་རྡོ་དཔེ་མེད་བཀྲ་ཤིས་དགེ་འཕེལ་གྱི་ལྷ་ཁང་བཞེངས་པ་དང་། སྒོམ་གྲྭ། བཤད་གྲྭ། འདུལ་གྲྭ་སོགས་བཅུ་ཕྲག་འགའ་བཙུགས་ནས་རབ་ཏུ་བྱུང་བ་རེ་རེ་ལ་འབངས་མི་ཁྱིམ་ཚང་བདུན་རེ་ལྷ་རིས་སམ་མཆོད་གཞིས་སུ་ཕུལ་ཏེ་ཞབས་ཏོག་བླ་ན་མེད་པ་མཛད་ཅིང་། དམ་པའི་ཆོས་བསྒྱུར་[186]ནས་མིང་དུ་བཏགས་པ་རྣམས་དཀར་ཆག་ལ་བྲིས་ཏེ་བཀས་བཅད་པའི་སྐོར་སོགས་མཛད་ནས་དགུང་ལོ་སུམ་ཅུ་སོ་དགུ་པར་བཀྲོངས་སོ། 《རྒྱལ་རབས་གསལ་བའི་མེ་ལོང》ལས་ “མངའ་བདག་རལ་པ་ཅན་གྱི་བང་སོ་ནི། དོན་མཁར་མདའ་ཡི་གཡོན་ཟུར་དེ་རུ་བརྩིགས། བང་སོ་དེའང་རིན་ཆེན་ནོར་གྱིས་བཀང་། མིང་ནི་ཁྲི་སྟེང་རྨང་རི་ཟེར་རོ་སྐད” ཞེས་འཁོད་འདུག་གོ  གོང་གི་འཁྲུངས་འདས་ཀྱི་ལོ་ཚིགས་ནི《བོད་ཀྱི་ལོ་རྒྱུས་རགས་རིམ་གཡུ་ཡི་ཕྲེང་བ》ལྟར་བཀོད་པ་ཡིན་ནོ།།
Category:བོད་མི།